**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

27. januára 2012

**Informácia o postupe v projekte**

**„Záchrana Viedenskej električky“**

Materiál predkladá: Materiál obsahuje:

Mgr. Peter Húska 1. Návrh uznesenia

Poradca predsedu 2. Dôvodová správa

Poverený riadením Odboru komunikácie a propagácie 3. Samotný text materiálu

Bratislavského samosprávneho kraja 4. Prílohy

5. Stanoviská komisií

Zodpovedný:

Mgr. Peter Húska

poradca predsedu

poverený riadením Odboru komunikácie a propagácie

Bratislavského samosprávneho kraja

Spracovateľ:

Mgr. Peter Húska

poradca predsedu

poverený riadením Odboru komunikácie a propagácie

Bratislavského samosprávneho kraja

Bratislava

január 2012

N á v r h u z n e s e n i a

**UZNESENIE č. .......... / 2012**

zo dňa 27.01.2012

Zastupiteľstvo Bratislavského samosprávneho kraja po prerokovaní materiálu

**berie na vedomie**

Informáciu o postupe v projekte „Záchrana Viedenskej električky“

**D ô v o d o v á s p r á v a**

Ide o iniciatívny materiál na základe spolupráce a požiadavky partnerov projektu, ktorými sú Klub priateľov mestskej hromadnej a regionálnej dopravy, Bratislavský okrášlovací spolok

a Bratislavský samosprávny kraj.

V auguste 2011 sa na Bratislavský samosprávny kraj (ďalej „BSK“) obrátilo občianske združenie Klub priateľov mestskej hromadnej a regionálnej dopravy s ponukou participácie na záchrane historickej Viedenskej električky, ktorá premávala medzi Bratislavou a Viedňou v rokoch 1914 až 1945.

BSK v rámci Priorít BSK 2009-2013 v časti *„Stratégia kultúrnych podporných programov a ochrany kultúrneho a historického dedičstva“* prostredníctvom dotačného systému podľa VZN č.8/2005 podporilo tento projekt sumou 1 600 eur. Prostriedky boli použité na zabezpečenie prepravy električky z Rakúska do Bratislavy a prvé prípravné rekonštrukčné práce. Celkové náklady na rekonštrukciu rušňa do podoby sa odhadujú toho času na takmer 32 tisíc eur. Na záchranu môžu prispievať aj dobrovoľní darcovia prostredníctvom verejnej zbierky.

Podrobnejšie informácie sú uvedené nižšie v časti  *„Popis projektu“.*

Spoluúčasť BSK v projekte sa predpokladá aj naďalej prostredníctvom už vyššie uvedeného VZN.

BSK bol zároveň spoluorganizátorom verejnej prednášky v Redute dňa 3.11.2011, na ktorej bola predstavená minulosť a plán záchrany električky.

Informácie o projekte v materiáli sú použité zo zdrojov a podkladov Klubu priateľov mestskej hromadnej a regionálnej dopravy.

**Popis projektu**

Viedenská električka premávala v rokoch 1914 – 1945 z Bratislavy do Viedne. Táto trať bola zaujímavá technicky aj vozidlami, ktoré na nej boli prevádzkované. Jej elektrické rušne GANZ Eg 5 a Eg 6 ťahali diaľkové vagóny v úseku Prešporok – Námestie Korunovačného pahorku – Petržalka - Kopčany v rokoch 1914 – 1920. V rokoch 1920 – 1935 boli používané len sporadicky kvôli výraznému poklesu prepravy, ich úlohu prevzali električkové vagóny typu CMg. Práve z toho vznikol zaužívaný názov Viedenská električka. Zámerom je odkúpenie a rekonštrukcia elektrického rušňa GANZ Eg 6, ktorý bol odstavený v Rakúsku a majiteľ ho plánoval zošrotovať.

Jeho rekonštrukciou, vystavením chcú partneri a darcovia nadviazať na prepojenie významných metropol Bratislavy a Viedne, ktoré boli súčasťou jednej monarchie Rakúsko - Uhorska. V súčasnosti vďaka svojej geografickej polohe a členstve v Európskej únii je nadväzovanie na bohaté kultúrne a historické tradície národov a krajín rovnako dôležité. Toto chcú partneri projektu zdokumentovať zrekonštruovaným historickým vozidlom, ktoré na tejto trati premávalo, ako aj výstavou historických dobových archívnych materiálov.

**Dátum začiatku a ukončenia realizácie projektu:**

1. 4. 2011 – 31. 12. 2014

**Cieľ projektu**

Cieľom projektu je aby rušeň GANZ Eg 6 opäť slúžil Bratislavčanom. Hlavne ako výstavný exponát približujúci zaujímavú históriu Bratislavy (Prešporka). Zároveň bude rušeň zapísaný do zoznamu chránených technických pamiatok – ochrana kultúrneho dedičstva. Jeho umiestnením príležitostne v centre mesta a v rámci expozície v Múzeu dopravy plánujeme oboznámiť širokú a laickú verejnosť s touto unikátnou technickou pamiatkou. Jednou z príležitostí, ktorá sa plánuje využiť je 100. výročie začatia premávky Viedenskej električky (v roku 2014 bude zorganizované medzinárodné podujatie s prezentáciou historických vozidiel a materiálov).

**Odkúpenie rušňa a jeho preprava na Slovensko**


Rušeň bol vo vlastníctve rakúskej firmy Stern und Hafferl (ďalej StH) pod evidenčným číslom E 22.004 a bol deponovaný v prevádzke Eferding. Vďaka Bratislavskému okrášlovaciemu spolku, Bratislavskému samosprávnemu kraju, ďalším partnerom a verejnej zbierke bola lokomotíva odkúpená a 26.10. 2011 prepravená na Slovensko.

Prepravu zabezpečila firma Felbermayr. Rušeň bol žeriavom naložený na špeciálny nákladný valník a ťahačom prepravený po cestnej infraštruktúre do depa Bratislava – Východ do priestorov Múzejno - dokumentačného centra, kde bol deponovaný až do 2. 12. 2011. Dĺžka prepravy bola približne 350 km.

**Preprava rušňa do Bratislavy**

**Rekonštrukcia rušňa GANZ Eg 6 do vystavovateľnej podoby**

Po odkúpení je ďalším cieľom rušeň zrekonštruovať do pôvodnej podoby. Po zvážení všetkých možností bola za zhotoviteľa zvolená firma Jozef Majtáň stroj – mat, ktorá sa špecializuje na rekonštrukcie historických železničných vozidiel od roku 1998 a predložila aj prijateľnú cenovú ponuku.

V prvej časti rekonštrukcie pôjde o kompletnú úpravu konštrukciu rušňa. Súčasťou toho bude odstránenie hrdze, drobné opravy, obnovenie pôvodného náteru tmavozelenej farby, oprava interiéru do historickej podoby.

V druhej časti rekonštrukcie budú vykonané kroky smerujúce k plnej funkčnosti rušňa. Po jeho kompletnej oprave bude možné rušeň využívať na jazdách pri špeciálnych príležitostiach.

Podobná rekonštrukcia už bola realizovaná na bratskom rušni GANZ Eg 5, ktorý bol tiež prevádzkovaný na bratislavskom úseku trate Viedenskej električky.

Pôvodný stav prešporského elektrického rušňa GANZ Eg 6, vzadu rušeň GANZ Eg 5. Zdroj: archív Milana Krála

**Predstavenie exponátu verejnosti**

Podľa možností v zabezpečených priestoroch Múzea dopravy, prípadne na inom vhodnom verejnom priestore.

**Zámerom projektu je umiestnenie exponátu skladajúceho sa z:**

* zrekonštruovaného rušňa GANZ Eg 6,
* historických dobových archívnych materiálov,
* umiestnenie informačnej tabule o histórii Viedenskej električky,
* prezentácie sponzorov, ktorí prispeli k záchrane a obnove rušňa,
* v prípade vystavenia na verejnom priestranstve zabezpečenie proti vandalizmu a znehodnoteniu exponátu – oplotením a priemyselnými kamerami napojenými na políciu.

**Medzinárodné podujatie „100 rokov Viedenskej električky“**

V roku 2014 bude zorganizované medzinárodné podujatie pri príležitosti 100. výročie začatia premávky Viedenskej električky s verejnou prezentáciou historických vozidiel a materiálov.

**Časový plán realizácie:**

* Odkúpenie rušňa a jeho preprava do Bratislavy október 2011 - splnené
* Uskladnenie a zdokumentovanie exponátu december 2011 - splnené
* Rekonštrukcia rušňa do vystavovateľnej podoby v priebehu roka 2012
* Zapísanie rušňa do chránených technických pamiatok
  + ochrana kultúrneho dedičstva 2012
* Predstavenie zrekonštruovaného exponátu 2013
* Medzinárodné podujatie „100 rokov Viedenskej

električky“ jar 2014

**Priame a nepriame dopady na obyvateľov a komunitu**

Zoznámenie sa s históriou unikátneho prepojenia dvoch metropol v jednej monarchii a prezentácia technických špecifík tejto trate a rušňa. Neskôr jazda historickým vozidlom pri špeciálnych príležitostiach. Perspektívne v neskoršej fáze po uvedení do plne funkčného stavu môže byť tento rušeň vypravovaný príležitostne pri rôznych výročiach, sviatkoch, resp. pri spoločenských podujatiach.

**Verejná zbierka na odkúpenie a rekonštrukciu rušňa**

Od júna 2011 organizuje Klub priateľov mestskej hromadnej a regionálnej dopravy verejnú zbierku na odkúpenie a rekonštrukciu rušňa. Do verejnej zbierky sa zapojili nielen občania Bratislavy, ale aj dobrovoľníci zo Slovenska, Čiech a z Maďarska.

Účet verejnej zbierky: 63 55 05 694/0900, Variabilný symbol: 1914

**Rozpočet projektu**

**Odkúpenie rušňa a rekonštrukcia (rámcovo)**

**Rušeň**

**Náklady: 9 000 €**

Firma Stern und Hafferl predávala rušeň ako železný šrot. Váha rušňa: 30 ton.   
Cena za 1 tonu šrotu v Rakúsku: 250 eur bez DPH (Sadzba DPH: 20 %).

V cene sú zahrnuté aj náklady spojené s prípravou rušňa na prepravu ako napríklad demontáž niektorých prvkov.

**Preprava rušňa na Slovensko**

**Náklady: 2 500 €**

Rušeň bol naložený na špeciálny valník a ťahač ho po cestnej infraštruktúre prepravil do Bratislavy. Prepravu vykonala firma Felbermayr, ktorá má dlhoročné skúsenosti so špeciálnou prepravou, ako aj dopravou nadrozmerných nákladov. Súčasťou prepravy sú aj všetky potrebné povolenia rakúskych a slovenských orgánov. Rušeň bol dopravený do depa Bratislava – Východné do priestorov Múzejno - dokumentačného centra. Vyloženie exponátu bolo realizované žeriavom, ktorý zabezpečíla firma Felbermayr.

**Rekonštrukcia  
Náklady: 20 000 €\* (odhadovaná cena)**

Rekonštrukcie do vystavovateľnej podoby:

Obnovenie rámu lokomotívy, rekonštrukcia a kontrola pojazdu rušňa, umiestnenie replík pôvodných prvkov (svetlomet, signalizačné zariadenie...), oprava interiéru do historickej podoby, iné nevyhnutné opravy zistené počas technickej kontroly.

*\*Cena môže byť upravená na základe dodatočných zistení, ktoré je možné posúdiť až počas samotnej rekonštrukcie.*

**Predstavenie zrekonštruovaného exponátu**

Náklady: budú upresnené po vybratí konkrétnej formy

**Stanoviská komisií Zastupiteľstva BSK**

**Bod : „Informácia o postupe v projekte „Záchrana Viedenskej električky“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí |  |  |  |  |
| Komisia dopravy |  |  |  |  |
| Komisia európskych záležitostí, regionálnej spolupráce a cestovného ruchu | Berie na vedomie a odporúča Z BSK zobrať na vedomie predložený materiál. | Prítomní 5  Za 5  Proti 0  Zdržal 0  Nehlasoval:0 |  |  |
| Komisia kultúry | Berie na vedomie a odporúča Z BSK zobrať na vedomie predložený materiál. | Prítomní 6  Za 6  Proti 0  Zdržal 0  Nehlasoval:0 |  |  |
| Komisia regionálneho rozvoja, územného plánovania a životného prostredia | Berie na vedomie a odporúča Z BSK zobrať na vedomie predložený materiál. | Prítomní 7  Za 7  Proti 0  Zdržal 0  Nehlasoval:0 |  |  |
| Komisia školstva, športu a mládeže |  |  |  |  |
| Finančná komisia | Berie na vedomie a odporúča Z BSK zobrať na vedomie predložený materiál. | Prítomní 5  Za 5  Proti 0  Zdržal 0  Nehlasoval:0 |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.