**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

27. januára 2012

**Návrh**

**Zakladateľskej zmluvy, stanov, orgánov a sídla Krajskej organizácie cestovného ruchu Bratislavského samosprávneho kraja v zmysle Zákona č. 91/2010 Z.z. o podpore cestovného ruchu z 3.marca 2010 v znení neskorších predpisov**

Materiál predkladá: Materiál obsahuje:

JUDr. Ivo Nesrovnal 1. Návrh uznesenia

Podpredseda BSK 2. Dôvodová správa

3. Návrh stanov KOCR BSK

4. Návrh Zakladateľskej zmluvy

5. Stanoviská komisií

Zodpovedný:

MUDr. František Stano

Predseda komisie EZ,RS a CR

Spracovateľ:

MUDr. František Stano, predseda komisie EZ,RS a CR

Ing. Alžbeta Melicharová, riaditeľka odboru CR a K

Ing. Marian Múdry, riaditeľ finančného odboru

JUDr. Matúš Saray, vedúci právneho odd.

Ing. Andrea Orelová, referentka odd. CR

Bratislava

január 2012

Návrh uznesenia

**UZNESENIE č. ........... / 2012**

27. 01. 2012

Zastupiteľstvo Bratislavského samosprávneho kraja po prerokovaní materiálu

1. **A. s ú h l a s í**

A.1. so vznikom krajskej organizácie cestovného ruchu Bratislavského samosprávneho kraja

A.2. s návrhom zakladateľskej zmluvy a stanov, s názvom a sídlom krajskej organizácie CR BSK v  zmysle Zákona č. 91/2010 Z.z. o  podpore cestovného ruchu v znení neskorších predpisov

1. **B. s ch v a ľ u j e**

B.1. členstvo Bratislavského samosprávneho kraja v krajskej organizácii cestovného ruchu Bratislavského samosprávneho kraja

B.2. vytvorenie podprogramu 1.6 krajská organizácia cestovného ruchu Bratislavského samosprávneho kraja v rozpočte Bratislavského samosprávneho kraja na rok 2012 so zámerom „Bratislavský kraj – vyhľadávaná turistická destinácia“, s cieľom „vytvoriť podmienky pre rozvoj cestovného ruchu v  Bratislavskom kraji“ a merateľným ukazovateľom „nárast počtu návštevníkov Bratislavského kraja“

B.3. presun pomernej časti bežných výdavkov v  rozpočte na rok 2012 z programu 4 Cestový ruch vo výške 154.000,-€ na krytie aktivít krajskej organizácie CR z programu 13 Administratíva na krytie miezd, odvodov a poistení vo výške 75.000,- € a z prvku 3.3.2. Nehnuteľný majetok – správa, investície údržba na krytie materiálno – technického zabezpečenia vo výške 25.000,-€ na Podprogram 1.6 krajská organizácia cestovného ruchu Bratislavského samosprávneho kraja

B.4. členský príspevok Bratislavského samosprávneho kraja do krajskej organizácie cestovného ruchu na rok 2012 vo výške 254.000,-EUR, ktorý bude realizovaný z  Podprogramu 1.6. krajská organizácia cestovného ruchu Bratislavského samosprávneho kraja

1. **C. p o v e r u j e**

predsedu Bratislavského samosprávneho kraja

C.1. zvolať ustanovujúce valné zhromaždenie krajskej organizácie CR do 15.februára 2012

C.2. založiť krajskú organizáciu CR na základe Zákona č. 91/2010 Z.z. o podpore cestovného ruchu zo dňa 3. marca 2010 v znení neskorších predpisov v zmysle § 8 do 15. marca 2012

C.3. nominovať na ustanovujúcom valnom zhromaždení za predsedu krajskej organizácie CR zástupcu Bratislavského samosprávneho kraja

**D. u k l a d á**

riaditeľovi Úradu Bratislavského samosprávneho kraja

D.1. zabezpečiť registráciu krajskej organizácie CR BSK na MDVRR SR do 15.3.2012 podľa ustanovení definovaných v Zákone č. 91/2010 Z.z. o podpore cestovného ruchu v znení neskorších predpisov a úhradu členského príspevku BSK krajskej organizácii CR BSK

D.2. zabezpečiť presun dotknutých činností oddelenia cestovného ruchu BSK do krajskej organizácie cestovného ruchu Bratislavského samosprávneho kraja vrátane transferu pomernej časti finančných prostriedkov z  rozpočtu BSK vo forme členského pre obdobie od 15.3.2012 do konca roku 2012

Termín: do 14.3.2012

**D ô v o d o v á s p r á v a**

V zmysle Zákona č. 302/2001 Z.z. §4 ods. (1) písm. k) samosprávny kraj utvára podmienky na rozvoj cestovného ruchu a koordinuje tento rozvoj. Turizmus je nutné chápať ako dôležité ekonomické odvetvie a nástroj regionálneho rozvoja. Zastupiteľstvo BSK Uznesením č.41/2010 z 11.6.2010 schválilo **Zámer založiť Krajskú organizáciu cestovného ruchu Bratislavského samosprávneho kraja v zmysle Zákona č. 91/2010 Z.z. o podpore cestovného ruchu** a uložilo riaditeľovi úradu BSKvykonať do konca roku 2010 kroky smerujúce k založeniu Krajskej organizácie cestovného ruchu Bratislavského kraja podľa ustanovení definovaných v Zákone č. 91/2010 Z.z. o podpore cestovného ruchu a na posledné zasadnutie Z-BSK v roku 2010 predložiť na schválenie návrh zakladateľskej zmluvy, stanov, orgánov a sídla krajskej organizácie. Účinnosť zákona č.91/2010 Z.z. o podpore CR bola pozastavená a až na schôdzi NR SR dňa 19.októbra 2011 bola schválená **novela zákona**, ktorou sa mení a dopĺňa zákon č. 91/2010 Z.Z o podpore CR **s účinnosťou od 1. decembra 2011**.

Z ustanovení zákona č. 91/2010 Z. z. o podpore cestovného ruchu, najmä z ust. § 8 ods. 2 vyplýva, že krajskú organizáciu cestovného ruchu (KOCR) môže založiť **vyšší územný celok** a najmenej **jedna oblastná organizácia cestovného ruchu (OOCR)**. Ako prvá bola v Bratislavskom kraji dňa 21.12.2011 založená oblastná organizácia cestovného ruchu hlavného mesta SR Bratislava (Bratislava Tourist Board, BTB). Na ustanovujúcom valnom zhromaždení ju v súlade s § 14 Zákona č. 91/2010 Z.z. schválili zakladajúci členovia, ktorými sú Hlavné mesto SR Bratislava a 38 podnikateľských subjektov. Oblastná organizácia bola na Ministerstve dopravy, výstavby a regionálneho rozvoja SR registrovaná v 28.12.2011.

Úloha založiť profesionálnu organizáciu destinačného manažmentu regiónu BSK vyplýva aj zo Stratégie rozvoja cestovného ruchu Bratislavského samosprávneho kraja na roky 2007 - 2013. Vecne príslušný odbor CR a K predkladá na rokovanie Z BSK materiál k založeniu KOCR BSK a žiada o súhlas s jej založením. Podľa ustanovení uvedeného zákona v § 31 a môže KOCR žiadať o dotáciu na rok 2012 v prípade, ak bude táto krajská organizácia CR registrovaná a požiada o dotáciu Ministerstvo dopravy, výstavby a regionálneho rozvoja Slovenskej republiky (ministerstvo) do 15.apríla 2012. Podľa uvedeného zákona má takto vzniknutá a registrovaná organizácia CR možnosť získať vo forme dotácie finančné zdroje na aktivity (mimo prevádzkových nákladov) cez kapitolu ministerstva do výšky ako je členský príspevok VÚC Bratislava v roku 2012, pričom jej maximálna výška je ohraničená 10% vybratej dane za ubytovanie v roku 2011 na území tých obcí, ktoré sú prostredníctvom oblastných organizácií členmi K OCR. Nakoľko nie je ešte známa suma vybratej dane za rok 2011, treba vychádzať z predpokladu, že táto bude približne rovnaká ako za rok 2010 - len na území hl.m. SR Bratislavy vo výške 2 321 883,-EUR (zdroj Záverečný účet Hl. mesta, SR Bratislava za rok 2010). Rovnako dôležitý je aj fakt, že krajská organizácia CR by v roku 2012 mohla žiadať o dotáciu cca do výšky 10% z uvedenej sumy, t.j. do **232 188,3 EUR a** v ďalšom roku 2013 bude mať možnosť požiadať o dotáciu pre KOCR BSK vo výške sumy, ktorú jej ako členský príspevok poskytne BSK v období od 1.1.2012 do 31.3.2012. Preto je dôležité, aby Z BSK schválilo členský príspevok pre svoju krajskú organizáciu CR na rok 2012 vo výške minimálne 232 000,- EUR. Ak sa tak nestane KOCR BSK nebude môcť žiadať o dotáciu ministerstvo ani v roku 2013, čo v konečnom dôsledku spôsobí neplnenie plánovaných úloh KOCR. Neschválením členského príspevku zastupiteľstvom BSK do KOCR by sa celkovo oslabila konkurencieschopnosť a rozvoj turizmu na území Bratislavského kraja. Na tomto mieste je však potrebné uviesť, že dotáciu ministerstvo poskytuje len na krytie aktivít predložených v projekte KOCR a táto nemôže byť použitá na krytie mzdových a prevádzkových nákladov uvedenej organizácie.

Založenie KOCR BSK je navrhované formou etapovitej transformácie činnosti oddelenia cestovného ruchu Úradu BSK. V prvom kroku sa popri nových úlohách destinačného manažmentu KOCR zastrešujúceho potreby bratislavského regiónu presunie časť doterajších aktivít oddelenia CR. Tomu zodpovedá aj návrh členského príspevku BSK do krajskej organizácie CR BSK vo výške 254.000,-EUR, ktorý pozostáva z troch častí:

1. **1.** pomerná časť bežných finančných prostriedkov rozpočtu BSK v programe 4 Cestovný ruch vo výške 154.000 EUR (zo schválených 251.980,-EUR)
2. **2.** pomerná časť ceny práce zamestnancov oddelenia CR vo výške 75.000,-EUR (Program 13 Administratíva)
3. **3.** pomerná časť rozpočtu prvku 3.3.2. Nehnuteľný majetok – správa, investície údržba na krytie materiálno-technických nákladov činnosti odd. CR vo výške 25.000,-EUR.

Tieto finančné zdroje úrad BSK vo forme členského zaplatí na účet vzniknutej krajskej organizácie CR, pričom sa v rovnakej výške zníži finančné zaťaženie rozpočtu BSK na prácu, mzdy a prevádzku oddelenia CR. Do krajskej organizácie CR BSK budú presunutí 2-3 zamestnanci oddelenia CR BSK.

Objem štátnej dotácie je stanovený v Zákone č. 91/2010 Z. z. o podpore cestovného ruchu v § 31a pre krajskú organizáciu CR, ktorá bude registrovaná a požiada o ňu nasledovne:

1. - **na rok 2012** vo výške ako je členský príspevok VÚC v rozpočtovanom roku, pričom max.výška dotácie je ohraničená sumou 10% z vybranej dane za ubytovanie v predchádzajúcom rozpočtovom roku všetkých členských obcí oblastnej organizácie, ktoré sú členmi krajskej organizácie ak o ňu požiada do 15.4.2012
2. - **na rok 2013** vo výške ako je členský príspevok VUC za obdobie 1.1. 2012 do 31.3.2012, pričom max.výška dotácie je ohraničená sumou 10% z vybranej dane za ubytovanie v predchádzajúcom rozpočtovom roku všetkých členských obcí oblastnej organizácie, ktoré sú členmi krajskej organizácie ak o ňu požiada do 15.3.2013.

Členský príspevok oblastnej organizácie CR do krajskej organizácie upravuje § 8 Zákona č. 91/2010 Z. z. o podpore cestovného ruchu a to tak, že členský príspevok oblastnej organizácie do krajskej organizácie je najmenej 10% z členských príspevkov získaných oblastnou organizáciou od obcí a podnikateľských subjektov.

Hlavné mesto SR Bratislava od augusta tohto roku veľmi intenzívne komunikovalo s predstaviteľmi podnikateľských zväzov v turizme. Ku všetkým týmto rokovaniam boli prizvaní aj zástupcovia BSK. Na rokovaniach sa zúčastňovali zamestnanci odd. CR Magistrátu hl. mesta Bratislavy,  riaditeľ kancelárie primátora, poradcovia primátora, zástupcovia podnikateľov v CR, ich zväzov, združení a asociácií (hotely, cestovné kancelárie, sprievodcovia, agentúry, dopravcovia,...). Mesto Bratislava sa založeniu Bratislava Tourist Boardu (BTB) veľmi vážne a s plným nasadením venuje už niekoľko mesiacov a dohodlo sa na prijateľných podmienkach fungovania BTB so všetkými svojimi členmi. V materiáli na str. 5, ktorý bol predložený mestskému zastupiteľstvu 15.12.2011 na založenie BTB sa uvádza, že: „Mesto by sa v nasledujúcich rokoch malo postupne snažiť transformovať finančné prostriedky vybrané z dane za ubytovanie, čo najväčším percentuálnom podielom späť do rozvoja cestovného ruchu ...“ Cestovný ruch je aj originálnou kompetenciou Bratislavského samosprávneho kraja. Podnikatelia v oblasti služieb a produktov cestovného ruchu veľa krát deklarovali svoje požiadavky voči samospráve, aby bratislavské organizácie pre manažment turizmu boli personálne, technicky a finančne vybavené na európskej úrovni a mohli pracovať ako plne profesionalizované organizácie typu napr. Viena Tourist Board alebo Niederösterreich-Werbung.

Na ustanovujúcom valnom zhromaždení oblastnej organizácie CR hl. mesta SR Bratislavy bol odsúhlasený vstup BTB do krajskej organizácie CR Bratislavského samosprávneho kraja všetkými prítomnými hlasmi (38 zakladajúcich členov z radov podnikateľských subjektov a 1 hlas za hlavné mesto SR Bratislavu). T. j. aj podnikatelia v CR – hotely, cestovné kancelárie,

agentúry na organizáciu podujatí, sprievodcovia, zástupcovia dopravy, informačných kancelárií, mestská galéria a mnohí ďalší odsúhlasili, že sú ochotní zo svojich členských príspevkov vložiť do krajskej organizácie CR 10%. Pre KOCR BSK to znamená, že v roku 2012 by mohla byť výška členského BTB v KOCR BSK približne 40.000,-EUR. Iniciátori vzniku KOCR BSK tak dostali významnú mieru dôvery, ale zároveň by mali dostáť i záväzku, že krajská organizácia CR bude spĺňať základné konkurenčné faktory, a to mať dostatok profesionálov pracujúcich na rozvoji turizmu a propagácii destinácie, mať kvalitné technické zázemie, IT vybavenie, sídlo a zdroje, aby tak v spolupráci s BTB skutočne naplnili očakávania a dokázali na trhu CR zaujať adekvátne postavenie primerané súťaži s okolitými destináciami.

Tak ako je uvedené v materiáli na rokovanie Z-BSK z júna 2010, náročnosť úlohy spočíva v prierezovosti cestovného ruchu, čo v praxi znamená, že do produktu cestovného ruchu v danom území patrí nie len krajina t.j. územie, ale aj miestna atrakcia, ponuka služieb, kultúra, doprava, životné prostredie, úroveň kvality poskytovaných služieb, dostupnosť moderných technológií na kúpu produktu destinácie, preto významné miesto zaujímajú aj výrobné odvetvia, poľnohospodárstvo, stavebníctvo, finančné služby, atď.

Konkurenčné – cezhraničné regióny v dôsledku funkčného riadenia, t. j. existencie organizácií destinačného manažmentu vykazujú pravidelnú a systematickú komunikáciu smerom k zvoleným cieľovým trhom, teda ku klientom. Ide najmä o Dolné Rakúsko, Viedeň, Burgenland, Juhomoravský kraj, Župu Győr – Moson – Sopron. Rozvoj produktu a podpora jeho predaja v týchto konkurenčných regiónoch sú systémovo riadené a ich marketing vychádza z networkingu verejných i privátnych partnerov.

Založenie krajskej organizácie cestovného ruchu bude z pohľadu regionálnej samosprávy znamenať kvalitatívne novú fázu výkonu kompetencie v oblasti cestovného ruchu tým, že vznikne priestor pre spoluzodpovednosť a zainteresovanosť členských subjektov na vývoji a riadení cestovného ruchu, zosúladia sa kompetencie samosprávy na ostatných úrovniach riadenia.

Zároveň sa zaháji fungovanie tzv. viaczdrojového financovania, kde na výkon súvisiacich úloh prispeje podnikateľská sféra, samospráva (miestna i krajská) a štát. Výsledkom bude lepšia plánovateľnosť a viac adresné využitie finančných prostriedkov. Do systému vstupuje aj možnosť získať ďalšie zdroje mimo členských príspevkov, napr. z programov európskej teritoriálnej spolupráce, podnikateľskou činnosťou.


1. ***1. Princípy fungovania krajskej organizácie cestovného ruchu Bratislavského samosprávneho kraja***

Krajská organizácia je právnická osoba založená podľa Zákona č. 91/2010 Z. z. o podpore cestovného ruchu v znení neskorších predpisov.

Členmi krajskej organizácie CR sú vyšší územný celok a najmenej jedna oblastná organizácie pôsobiaca na jeho území.


Na území vyššieho územného celku môže vzniknúť len jedna krajská organizácia.

**Návrh štruktúry orgánov KOCR BSK a výkonnej zložky krajskej organizácie:**



Výkon činnosti krajskej organizácie zabezpečuje výkonný riaditeľ organizácie, ktorý sa riadi pokynmi predsedu predstavenstva a úlohami valnej hromady. Predmet jej činnosti sa skladá z troch komplementárnych oblastí :

1. **I. destinačný manažment a marketing**
2. ¬ výskum trhu a stratégie (sledovanie trendov na medzinárodnom a domácom trhu cestovného ruchu, štatistiky, prieskumy, analýzy, z nich vyplývajúce koncepcie rozvoja cestovného ruchu Bratislavského samosprávneho kraja)
3. ¬ marketingové a komunikačné aktivity (databázy, veľtrhy, printy, inzercia, podpora predaja produktov, služieb CR, atraktivít, podujatí, spolupráca s mestom a regiónom v oblasti MICE)
4. ¬ spolupráca so subjektmi CR doma (odborné poradenstvo, vzdelávanie, školenia, systém kvality, orientačné a informačné značenie, odborné semináre,...)
5. ¬ medzinárodná spolupráca v cestovnom ruchu krajskej organizácie, členstvo v medzinárodných organizáciách, prenos know-how,
6. **II. komunikácia a distribúcia**
7. ¬ informačný a databázový systém, penetrácia informácií o destinácii do sociálnych sietí a na portáli významných turistických vyhľadávačov
8. ¬ distribúcia propagačných materiálov a vedenie skladovej evidencie propagačných materiálov a prezentačných predmetov
9. ¬ turistická informačná činnosť a servis zákazníkom
10. **III. technické, administratívne a ekonomické činnosti** zabezpečujúce plynulý chod
11. organizácie

******

1. ***2. Prínosy založenia krajskej organizácie cestovného ruchu***
2. - manažment destinácie Bratislavský región
3. - konsenzus na koncepcii rozvoja destinácie
4. - tvorba vlastných príjmov
5. - aktívna spolupráca s podnikateľskými subjektmi
6. - združenie finančných prostriedkov
7. - spoločná tvorba strategických materiálov cestovného ruchu s obcami BSK a podnikateľskými subjektmi, ktoré napomáhajú rozvoju cestovného ruchu
8. - cielená koordinácia marketingových aktivít pre potreby kraja a subjektov činných na trhu CR
9. - zvýšenie profesionality prezentácie kraja na domácom a zahraničnom trhu
10. ***3. Ciele krajskej organizácie cestovného ruchu BSK***
11. - vytvorenie konkurencieschopnej destinácie na európskom a medzinárodnom trhu cestovného ruchu
12. - zvýšenie návštevnosti (plánovaný merateľný ukazovateľ vytvoreného podprogramu 1.6 krajská organizácia CR BSK je ročne 0,5% nárast), zvýšenie počtu prenocovaní a zlepšenie image kraja ako destinácie cestovného ruchu
13. - koordinovanie spoločných marketingových aktivít destinácie
14. - vytváranie cieleného marketingu v spolupráci s profesionálmi cestovného ruchu podľa potrieb členov KOCR BSK
15. - vytváranie spoločných atraktívnych produktov CR
16. - participácia členov na tvorbe koncepčných materiálov cestovného ruchu a určenie spoločného smerovania rozvoja cestovného ruchu kraja
17. - združovanie finančných prostriedkov a transparentnosť a efektívne vynakladanie finančných prostriedkov BSK a členov KOCR BSK
18. ***4. Financovanie krajskej organizácie cestovného ruchu BSK***

Zdrojom financovania organizácie cestovného ruchu sú:

1. - členské príspevky,
2. - dotácie zo štátneho rozpočtu (ďalej len „dotácia“),
3. - dobrovoľné príspevky samosprávy, fyzických osôb a právnických osôb na aktivity organizácie cestovného ruchu,
4. - príjmy z činnosti, z predaja produktov a služieb,
5. - odmeny za sprostredkovanie,
6. - výnosy z činnosti turisticko-informačných kancelárií, ak takáto vznikne
7. - príjmy z predaja reklamnej plochy,
8. - nenávratné finančné príspevky z domácich a zahraničných zdrojov, vrátane príspevkov z prostriedkov Európskej únie,
9. - ostatné príjmy.

Na výkon KOCR BSK predpokladáme v roku 2012:

1. - **členský príspevok z bežných prostriedkov BSK vo výške 254.000,-Eur**,
2. - členský príspevok BTB do KOCR BSK vo výške cca 40.000,-EUR
3. - dotáciu z ministerstva vo výške cca 230.000,-EUR

Tieto zdroje budú musieť slúžiť na zabezpečenie prevádzky KOCR v prvom roku minimálne na mzdy, odvody, poistenie, prípadne čiastkovú úhradu nákladov spojených s materiálno-technickým zázemím KOCR, dopravné a prepravné náklady, telefóny a na to najdôležitejšie čím budú aktivity KOCR BSK. Na plnohodnotný výkon funkcie bude KOCR musieť prevádzkovať aj informačný a komunikačný systém pre zber údajov a celkové plnenie úloh. V prvom roku existencie krajskej organizácie CR BSK navrhujeme náklady na prenájom priestorov, IT technológie a média ponechať na financovanie cez príslušné kapitoly úradu BSK, nakoľko KOCR BSK bude sídliť na Sabinovskej č. 16 v priestoroch úradu.

|  |  |
| --- | --- |
| **Náklady na materiálno-technické zabezpečenie a činnosť KOCR BSK:** |  |
| Mzdy, odmeny, odvody, poistné | 75 000,00 |
| Spotrebný kancelársky materiál | 3 000,00 |
| Auto | 7 500,00 |
| Pohonné hmoty + údržba | 2 500,00 |
| Poistenia cestovné a auto | 2 000,00 |
| Cestovné náhrady | 10 000,00 |
| **Spolu MTZ a vybavenie** | **100 000,00** |
| Na aktivity z BSK | 154.000.00 |
| Na aktivity z BTB | 40.000,00 |
| Na aktivity z dotácia MDVRR | 230.000,00 |
| **Spolu na aktivity** | **424.000,00** |

|  |  |  |  |  |  |  |
| --- | --- | --- | --- | --- | --- | --- |
| **PLÁN AKTIVÍT KOCR na rok 2012** | | | | | | |
| **Nástroje** | |  | **2012** | **Poznámky** | | |
| KONCEPČNÉ DOKUMENTY | | Prieskum potrieb návštevníka | 12 000 € | kontinuálny priesk. tak aby bolo možné porovnať výsledky v časovom rade | | |
| Spoločná prevádzka TIK | 10 000 € | BTB a BT pre TIK stanice a letisko | | |
| Spolu koncepčné | |  | 22 000 |  | | |
| TLAČENÝ A PROPAGAČNÝ MATERIÁL | | Merkantil | 6 500 € | s logom BSK | | |
| Kalendár podujatí 2012 - 2 vydania | 7 000 € |  | | |
| Pešo za výhľadmi v BSK | 9 000 € |  | | |
| Kam s deťmi v BSK | 9 000 € |  | | |
| City&Region Guide 1,2/2012 | 3 000 € |  | | |
| Mapa BSK | 20 000 € |  | | |
| Spolu printy a merkantil | |  | 54 500 € |  |  |  |
| VÝSTAVY A VEĽTRHY | | Regiontour Brno | 2 000 € | výstavy v roku 2012 - 2014 riešené formou spoluúčasti v národnej  expozícii Slovenska, vlastná  expozícia len na Slovakiatour | | |
| Slovakiatour Bratislava | 40 000 € |
| Ferien Viedeň | 2 000 € |
| Budapešť alebo Győr | 2 000 € |
| Dovolená Ostrava | 2 500 € |
| TT Varšava | 2 500 € |
| WTM Londýn | 10 000 € |
| Otdych Moskva | 10 000 € |
| Spolu výstavy | |  | 71 000 € |  |  |  |
| PREZENTÁCIE | | Olympiáda Londýn | 15 000 € | v spolupráci so SACR | | |
| Slovak Tourist Day Peking | 7 000 € | v spolupráci s MVC | | |
| Spolu prezentácie | |  | 22 000 € |  |  |  |
| PR A MÉDIÁ | | doplnenie fotodatabázy BSK | 10 000 € | doplnenie fotodatabázy BSK | | |
| Infocesty a presstripy | 3 000 € | poznávacie pobyty pre novinárov s cieľom publikácie článkov o BSK | | |
| Web portál | 60 000 € | Obstarávanie a tvorba samostatného turistického webu BSK | | |
|  |  |
| Spolu PR | |  | 73 000 € |  |  |  |
| **Spolu náklady na aktivity** | |  | **242 500 €** |  | | |

V princípe ide o outsourcing úloh, čím sa umožní - v porovnaní so súčasnou situáciou - plnenie väčšieho množstva úloh a v širšom zábere, s väčšou akcieschopnosťou a reakciou na požiadavky trhu CR. V súvislosti s úlohami KOCR, ktoré sú rámcovo definované v § 11 Zákona č.91/2010 o podpore CR, bude novovzniknutá organizácia plniť aj množstvo úloh, ktoré budú predložené valnému zhromaždeniu v podobe plánu práce, a na časť ktorých bude žiadať KOCR BSK o dotáciu ministerstvo.

Spracovatelia predkladajú zastupiteľstvu BSK materiál na odsúhlasenie s presvedčením, že takto vytvorená štruktúra pre zabezpečenie kompetencie BSK pri rozvoji turizmu je štandardná a rokmi overená takmer vo všetkých krajinách EÚ, a preto je jej vznik opodstatnený a dôležitý aj v podmienkach BSK.

Na vytvorení podkladov a založení Krajskej organizácie cestovného ruchu Bratislavského samosprávneho kraja spolupracovali - odborný útvar BSK – Odbor cestovného ruchu a kultúry spolu s Komisiou Európskych záležitostí, regionálnej spolupráce a cestovného ruchu.

**Stanovy Krajskej organizácie cestovného ruchu**

**Bratislava Region Tourism**

**PREAMBULA**

**Cestovný ruch je dôležitým odvetvím svetového hospodárstva a jeho podiel na hrubom domácom produkte vo vyspelých, ale aj v rozvojových krajinách neustále rastie.**

**S účinnosťou od 1. 12. 2011 vstúpil na území Slovenskej republiky do účinnosti zákon č. 91/2010 Z. z. o podpore cestovného ruchu v znení neskorších predpisov (ďalej aj "zákon o podpore cestovného ruchu"), ktorého predmetom je úprava podpory cestovného ruchu, práv a povinností fyzických osôb a právnických osôb pôsobiacich v cestovnom ruchu, tvorby koncepčných dokumentov a financovanie rozvoja cestovného ruchu.**

**Ustanovenia § 8 a nasl. zákona o cestovnom ruchu vytvorili právny rámec pre existenciu krajských organizácií cestovného ruchu (ďalej aj "krajské organizácie"). Vyšší územný celok môže pri výkone svojej pôsobnosti v oblasti cestovného ruchu založiť krajskú organizáciu a podieľať sa na jej spolufinancovaní. Krajská organizácia je právnická osoba založená podľa zákona o podpore cestovného ruchu, ktorá podporuje a vytvára podmienky na rozvoj cestovného ruchu na území kraja a chráni záujmy svojich členov.**

**Bratislavský samosprávny kraj schválil založenie krajskej organizácie cestovného ruchu Bratislava Region Tourism (ďalej len "krajská organizácia") a svoje členstvo v nej na svojom zasadnutí dňa ........ uznesením č. ...............**

**Vychádzajúc z vyššie uvedeného sa Bratislavský samosprávny kraj a oblastná organizácia cestovného ruchu Bratislavská organizácia cestovného ruchu (Bratislava Tourist Board) rozhodli založiť Krajskú organizáciu cestovného ruchu a prijať jej stanovy v nasledovnom znení :**

**Článok 1**

**Názov a sídlo krajskej organizácie**

1.1 Názov krajskej organizácie je **Bratislava Region Tourism**.

1.2 Sídlom krajskej organizácie je Sabinovská ul. č. 16, 820 05 Bratislava.

**Článok 2**

**Predmet činnosti krajskej organizácie**

2.1 Predmetom činnosti krajskej organizácie je:

1. podpora a vytváranie podmienok na rozvoj cestovného ruchu na území Bratislavského samosprávneho kraja,
2. ochrana záujmov členov krajskej organizácie,
3. podpora činnosti členov pri tvorbe a realizácii koncepcie rozvoja cestovného ruchu na území Bratislavského samosprávneho kraja,
4. tvorba a realizácia marketingu a propagácie cestovného ruchu pre svojich členov doma a v zahraničí,
5. presadzovanie spoločných záujmov svojich členov,
6. spolupráca s orgánmi Bratislavského samosprávneho kraja,
7. podpora kultúrneho, spoločenského a športového života a zachovanie prírodného a kultúrneho dedičstva,
8. organizovanie podujatí pre obyvateľov a návštevníkov,
9. poskytovanie poradensko-konzultačných služieb svojim členom,
10. presadzovanie trvalo udržateľného rozvoja cestovného ruchu tak, aby sa chránilo a zachovávalo životné prostredie a rešpektoval sa spôsob života miestneho obyvateľstva a vlastnícke práva,
11. spolupráca pri zostavovaní a realizácii koncepcie rozvoja cestovného ruchu Bratislavského samosprávneho kraja,
12. v spolupráci s orgánmi Bratislavského samosprávneho kraja vypracúvanie a realizácia ročného plánu aktivít krajskej organizácie,
13. vypracúvanie rozpočtu, ktorý schvaľuje valné zhromaždenie,
14. iniciovanie alebo zabezpečovanie tvorby, manažmentu a prezentácie produktov cestovného ruchu,
15. zostavovanie výročnej správy, ktorú zverejňuje na svojich internetových stránkach,
16. zakladanie turisticko-informačných kancelárií a vedenie ich evidencie,
17. reklamná, propagačná a inzertná činnosť,
18. činnosť podnikateľských, organizačných a ekonomických poradcov,
19. sprostredkovateľská činnosť v oblasti služieb.

**Článok 3**

**Členstvo v krajskej organizácii**

1. Zakladajúcimi členmi krajskej organizácie sú:
2. Bratislavský samosprávny kraj, so sídlom Sabinovská ul. č. 16, 820 05 Bratislava,
3. Oblastná organizácia cestovného ruchu: Bratislavská organizácia cestovného ruchu (Bratislava Tourist Board), so sídlom: Primaciálne nám. 1, 814 99 Bratislava
4. O členstvo v krajskej organizácii môže na základe prihlášky požiadať oblastná organizácia pôsobiaca na území Bratislavského samosprávneho kraja.
5. Členmi krajskej organizácie sa môžu stať oblastné organizácie pôsobiace na území Bratislavského samosprávneho kraja, ktoré splnia nasledovné podmienky:
6. členstvo oblastnej organizácie odsúhlasí valné zhromaždenie krajskej organizácie,
7. oblastná organizácia pristúpi k zakladateľskej zmluve krajskej organizácie a k týmto stanovám,
8. oblastná organizácia zaplatí členský príspevok,
9. oblastná organizácia bude zapísaná do zoznamu členov krajskej organizácie.
10. Členstvo v krajskej organizácii zaniká dňom výmazu zo zoznamu členov krajskej organizácie na základe:
11. oznámenia člena o vystúpení z krajskej organizácie,
12. zániku člena,
13. vylúčení člena z krajskej organizácie na základe rozhodnutia valného zhromaždenia.
14. Valné zhromaždenie môže rozhodnúť o vylúčení člena z krajskej organizácie z dôvodu porušenia stanov, nezaplatenia členského príspevku alebo poškodenia dobrého mena krajskej organizácie.
15. Krajská organizácia na základe rozhodnutia valného zhromaždenia vyškrtne člena zo zoznamu do 30 dní odo dňa zistenia niektorého z dôvodov zániku členstva podľa ods. 3.4.

**Článok 4**

**Práva a povinnosti členov**

1. Práva a povinnosti člena krajskej organizácie vznikajú dňom jeho zápisu do zoznamu členov krajskej organizácie.
2. Člen krajskej organizácie má právo
3. podieľať sa na plnení úloh krajskej organizácie,
4. dávať podnety a návrhy orgánom krajskej organizácie,,
5. na informácie o činnosti a hospodárení krajskej organizácie,
6. zúčastňovať sa na zasadnutiach valného zhromaždenia, uplatňovať na ňom návrhy a hlasovať o prednesených návrhoch,
7. voliť orgány krajskej organizácie,
8. upozorňovať orgány krajskej organizácie na nedostatky, dávať podnety na ich odstránenie a skvalitnenie činnosti,
9. na propagáciu prostredníctvom marketingových aktivít krajskej organizácie,
10. zúčastňovať sa na činnosti a podujatiach krajskej organizácie.
11. Člen krajskej organizácie je povinný
    1. dodržiavať stanovy,
    2. plniť uznesenia orgánov krajskej organizácie,
    3. riadne, včas a v stanovenej výške platiť členské príspevky,
    4. dodržiavať všeobecné zásady profesionálnej etiky,
    5. poskytovať krajskej organizácii štatistické informácie a podklady týkajúce sa cestovného ruchu potrebné pre jej činnosť,
    6. poskytovať súčinnosť pri príprave a realizácii koncepcie rozvoja cestovného ruchu v mieste pôsobnosti v súlade s podmienkami trvalo udržateľného rozvoja.
12. Členovia krajskej organizácie sú povinní každoročne, vždy najneskôr do 30. 6. príslušného kalendárneho roku zaplatiť krajskej organizácii členský príspevok určený nasledovne:
    1. Bratislavský samosprávny kraj členský príspevok vo výške schválenej zastupiteľstvom

Bratislavského samosprávneho kraja,

* 1. každá oblastná organizácia členský príspevok vo výške najmenej 10 % z členských príspevkov získaných oblastnou organizáciou od obcí a podnikateľských subjektov v predchádzajúcom kalendárnom roku.

1. O zmene výšky členského príspevku rozhoduje valné zhromaždenie.
2. Pri vstupe nového člena určí výšku jeho členského príspevku valné zhromaždenie.
3. Do 30. 6. prvého kalendárneho roka trvania členstva nového člena sa vyčísli členský príspevok člena podľa ust. čl. IV ods. 4.4 a v prípade rozdielu oproti členskému príspevku určenému valným zhromaždením sa členovi buď vráti vzniknutý rozdiel alebo člen členský príspevok doplatí.

**Článok 5**

**Orgány krajskej organizácie**

5.1 Orgánmi krajskej organizácie sú:

1. valné zhromaždenie,
2. predseda krajskej organizácie,
3. výkonný riaditeľ krajskej organizácie,

5.2. Krajská organizácia podľa potreby vytvára svoje pracovné komisie a pracovné skupiny. O ich zložení, cieľoch a úlohách rozhoduje predseda krajskej organizácie.

5.3 Funkčné obdobie členov všetkých orgánov krajskej organizácie je 5 rokov. Členom orgánu krajskej organizácie môže byť len fyzická osoba.

**Článok 6**

**Valné zhromaždenie krajskej organizácie**

1. Valné zhromaždenie je najvyšším orgánom krajskej organizácie a je tvorené zo všetkých členov krajskej organizácie.
2. Predseda krajskej organizácie zvoláva valné zhromaždenie najmenej dvakrát do roka. Písomná pozvánka na valné zhromaždenie s uvedením programu valného zhromaždenia musí byť každému členovi odoslaná najneskôr 15 dní pred plánovaným konaním valného zhromaždenia. Ak o zvolanie písomne požiada najmenej tretina členov krajskej organizácie, predseda zvolá valné zhromaždenie do 30 dní odo dňa doručenia žiadosti.
3. Valné zhromaždenie je uznášaniaschopné, ak je prítomná nadpolovičná väčšina všetkých členov krajskej organizácie.
4. Každý člen má na každých začatých 5 000 EUR svojho členského príspevku jeden hlas. Počet hlasov každého člena v kalendárnom roku sa vypočíta podľa výšky členského príspevku v predchádzajúcom roku. V prvom roku trvania krajskej organizácie sa počet hlasov člena spravuje výškou členského príspevku člena určeného v zakladateľskej zmluve. Pri vstupe nového člena sa počet hlasov určí podľa členského príspevku určeného valným zhromaždením pre vstupujúceho člena.
5. Na prijatie uznesenia valného zhromaždenia je potrebná viac ako polovica hlasov prítomných členov. Uznesenie o otázkach podľa odseku 6.7 písm. a), f) a g) je prijaté, ak za návrh hlasoval Bratislavský samosprávny kraj a aspoň 50% oblastných organizácií, ktoré sú členmi krajskej organizácie.
6. Až do zvolenia orgánov krajskej organizácie predsedá valnému zhromaždeniu predseda Bratislavského samosprávneho kraja. Predsedajúci otvára, vedie rokovanie, konštatuje uznášaniaschopnosť, podpisuje zápisnicu z valného zhromaždenia a ukončuje schôdzu valného zhromaždenia.
7. Valné zhromaždenie rozhoduje o všetkých zásadných otázkach krajskej organizácie, najmä
8. schvaľuje stanovy, volebný a rokovací poriadok, ich zmeny a dodatky,
9. rozhoduje o vzniku a zániku členstva,
10. na návrh predsedu Bratislavského samosprávneho kraja volí a odvoláva predsedu krajskej organizácie,
11. na návrh predsedu krajskej organizácie volí a odvoláva výkonného riaditeľa krajskej organizácie,
12. schvaľuje zriadenie pracovných komisií,
13. schvaľuje rozpočet, ročnú účtovnú závierku a výročnú správu o hospodárení a činnosti krajskej organizácie (ďalej len "výročná správa"),
14. rozhoduje o zrušení krajskej organizácie, vymenúva likvidátora, rozhoduje o jeho odmene, schvaľuje likvidačnú účtovnú závierku a konečnú správu o priebehu likvidácie a rozhoduje o rozdelení likvidačného zostatku
15. ustanovuje a odvoláva ďalšie orgány, ak to určujú stanovy ,
16. určuje výšku a lehotu splatnosti členských príspevkov,
17. schvaľuje zaplatenie určeného členského príspevku členov v jednotlivých splátkach na základe návrhu člena
18. schvaľuje podrobné zásady hospodárenia s majetkom krajskej organizácie,
19. rozhoduje o prevzatí alebo odmietnutí finančných pohľadávok a záväzkov krajskej organizácie vrátane pôžičiek a úverov,
20. schvaľuje ročný plán aktivít,
21. schvaľuje odmeňovací poriadok zamestnancov krajskej organizácie.
22. Členovia krajskej organizácie uplatňujú svoje hlasovacie právo prostredníctvom osoby, ktorá má oprávnenie na ich zastupovanie (štatutárny orgán alebo splnomocnený zástupca, ktorý sa pred rokovaním valného zhromaždenia preukáže predsedovi krajskej organizácie písomným plnomocenstvom).

**Článok 7**

**Predseda krajskej organizácie**

1. Predseda krajskej organizácie je štatutárnym orgánom krajskej organizácie, ktorý zvoláva, pripravuje a riadi schôdze valného zhromaždenia a  koná v mene krajskej organizácie vo všetkých veciach. Predseda krajskej organizácie je za svoju činnosť zodpovedný valnému zhromaždeniu a je viazaný uzneseniami valného zhromaždenia.
2. Predsedu krajskej organizácie volí a odvoláva valné zhromaždenie na návrh predsedu Bratislavského samosprávneho kraja.
3. Predseda krajskej organizácie rozhoduje o všetkých záležitostiach, ktoré podľa zákona, stanov alebo uznesenia valného zhromaždenia neboli zverené inému orgánu krajskej organizácie.
4. Predseda krajskej organizácie
5. zvoláva valné zhromaždenie, pripravuje podklady pre jeho rokovanie a zabezpečuje plnenie jeho uznesení,
6. vydáva organizačný poriadok, pracovný poriadok krajskej organizácie a ďalšie smernice internej povahy
7. predkladá valnému zhromaždeniu návrh na zloženie ďalších orgánov krajskej organizácie na ďalšie volebné obdobie,
8. vedie zoznam členov krajskej organizácie a vykonáva v ňom zápisy/výmazy členov na základe informácií valného zhromaždenia o vzniku/zániku členstva,
9. podáva návrh na výmaz krajskej organizácie a oznamuje ministerstvu zmenu stanov,
10. zostavuje ročný plán činnosti krajskej organizácie a vypracúva koncepciu rozvoja cestovného ruchu,
11. vypracúva návrh rozpočtu krajskej organizácie a výročnú správu a predkladá ich na schválenie valnému zhromaždeniu,
12. hospodári s majetkom krajskej organizácie,
13. poskytuje informácie členom krajskej organizácie,
14. Predseda krajskej organizácie je oprávnený konať v mene krajskej organizácie vo všetkých veciach a zastupovať jej záujmy, pričom je viazaný uzneseniami valného zhromaždenia.

**Článok 8**

**Výkonný riaditeľ krajskej organizácie**

8.1 V mene krajskej organizácie je vo veciach určených stanovami oprávnený konať aj výkonný riaditeľ krajskej organizácie.

8.2 Výkonný riaditeľ koná v mene krajskej organizácie v týchto veciach:

1. realizuje ročný plán činnosti krajskej organizácie v súlade so schváleným rozpočtom krajskej organizácie,
2. usmerňuje a kontroluje odborné činnosti vykonávané útvarmi výkonnej zložky krajskej organizácie v súlade s jej stanovami a pokynmi jej predsedu, dohliada na plnenie úloh a zodpovedá za činnosť organizácie,
3. priamo riadi vedúcich odborných útvarov organizácie,
4. zodpovedá za účelné a hospodárne nakladanie s finančnými prostriedkami a dodržiavanie finančnej disciplíny v organizácii a vedenie účtovníctva organizácie podľa osobitného predpisu,
5. podľa potreby navrhuje valnému zhromaždeniu vytvorenie poradných odborných komisií a pracovných skupín na podporu riadenia činnosti organizácie,
6. vykonáva pôsobnosť zamestnávateľa voči zamestnancom krajskej organizácie,
7. predkladá na schválenie predsedovi pracovné náplne zamestnancov odborných útvarov,
8. zodpovedá za účtovnú uzávierku krajskej organizácie,
9. zostavuje výročnú správu krajskej organizácie,
10. zodpovedá za prípravu návrhu projektu zameraného na realizáciu aktivít spojených s hlavným predmetom činnosti krajskej organizácie pre účely podania žiadosti o dotáciu predkladanej ministerstvu.

8.3 Výkonný riaditeľ zodpovedá za výkon svojej činnosti predsedovi a valnému zhromaždeniu krajskej organizácie v súlade so všeobecne záväznými právnymi predpismi, stanovami a plánom činnosti krajskej organizácie.

8.4 Výkonný riaditeľ je oprávnený realizovať finančné transakcie najviac do výšky 30 000 EUR.

8.5 Pracovný pomer výkonného riaditeľa v krajskej organizácii sa zakladá pracovnou zmluvou, ktorú po zvolení výkonného riaditeľa do funkcie uzatvára predseda krajskej organizácie.

8.6 Výkonný riaditeľ je vo svojej činnosti viazaný pokynmi predsedu krajskej organizácie.

**Článok 9**

**Hospodárenie krajskej organizácie**

9.1 Krajská organizácia hospodári s hnuteľným a nehnuteľným majetkom. Hospodárenie uskutočňuje podľa schváleného rozpočtu. Za hospodárenie zodpovedá predseda krajskej organizácie.

9.2 Návrh rozpočtu predkladá na schválenie valnému zhromaždeniu predseda krajskej organizácie najneskôr mesiac pred začiatkom kalendárneho roka, na ktorý sa rozpočet zostavuje. Valné zhromaždenie schvaľuje rozpočet najneskôr do 31. decembra toho kalendárneho roka, ktorý predchádza príslušnému roku. V prvom roku činnosti sa zostavuje predbežný rozpočet vychádzajúci z termínu založenia krajskej organizácie.

9.3 Zdrojmi financovania krajskej organizácie sú:

* + 1. členské príspevky,
    2. dotácie zo štátneho rozpočtu (ďalej len „dotácia“),
    3. dobrovoľné príspevky samosprávy, fyzických osôb a právnických osôb na aktivity organizácie cestovného ruchu,
    4. príjmy z činnosti, z predaja produktov a služieb,
    5. odmeny za sprostredkovanie,
    6. výnosy z činnosti turisticko-informačných kancelárií,
    7. príjmy z predaja reklamnej plochy,
    8. nenávratné finančné príspevky z domácich a zahraničných zdrojov, vrátane príspevkov z prostriedkov Európskej únie,
    9. ostatné príjmy.

9.4 Krajská organizácia vedie účtovníctvo podľa osobitného predpisu, a to podľa zákona č. 431/2002 Z. z. o účtovníctve v znení neskorších predpisov.

9.5 Krajská organizácia vedie vo svojom účtovníctve oddelene výnosy a náklady spojené s hlavnou činnosťou súvisiacou s rozvojom cestovného ruchu a výnosy a náklady na jej prevádzkovú činnosť.

9.6 Ministerstvo dopravy, výstavby a regionálneho rozvoja Slovenskej republiky (ďalej aj "ministerstvo") môže krajskej organizácii poskytnúť na príslušný rozpočtový rok dotáciu (ďalej aj „dotácia“) v rovnakej výške ako je členský príspevok Bratislavského samosprávneho kraja v roku, ktorý predchádza predchádzajúcemu rozpočtovému roku, pričom maximálna výška dotácie krajskej organizácii je ohraničená 10 % z vybratej dane za ubytovanie všetkých členských obcí oblastných organizácií, ktoré sú členmi krajskej organizácie v roku, ktorý predchádza predchádzajúcemu rozpočtovému roku. Dotácia sa poskytuje na príslušný rozpočtový rok s výnimkou prvého roku činnosti krajskej organizácie z rozpočtovej kapitoly ministerstva na základe zmluvy o poskytnutí dotácie uzatvorenej medzi ministerstvom a krajskou organizáciou.

9.7 Výnosy krajskej organizácie sú jej príjmami a nerozdeľujú sa medzi jej členov.

9.8 Krajská organizácia postupuje pri hospodárení s prostriedkami dotácie podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

9.9 Krajská organizácia postupuje pri obstarávaní zákaziek podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.

9.10 Krajská organizácia postupuje pri hospodárení v súlade s pravidlami hospodárenia schválenými valným zhromaždením krajskej organizácie.

9.11 Kontrolu hospodárenia Krajskej organizácie s verejnými prostriedkami sú oprávnené vykonať orgány v zmysle osobitných predpisov1.

**Článok 10**

**Zrušenie a zánik krajskej organizácie**

10.1 Pred zánikom krajskej organizácie sa vyžaduje jej zrušenie s likvidáciou, ak jej imanie neprechádza na právneho nástupcu.

10.2 O zrušení krajskej organizácie rozhoduje valné zhromaždenie, ktoré zároveň vymenuje likvidátora a rozhodne o jeho odmene. Vymenovaním likvidátora prechádza na neho pôsobnosť predsedu krajskej organizácie ako štatutárneho orgánu konať v mene krajskej organizácie. V prípade ak sa hospodárenie krajskej organizácie ocitne v strate, valné zhromaždenie rozhodne o zrušení krajskej organizácie.

10.3 Krajská organizácia sa zrušuje aj vyhlásením konkurzu alebo zamietnutím návrhu na vyhlásenie konkurzu pre nedostatok majetku.

10.4 Vstup krajskej organizácie do likvidácie sa zapisuje do registra.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Napríklad zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov, zákon č. 369/1990 Zb. o obecnom zriadení v znení neskorších predpisov

10.5 Likvidátor robí v mene krajskej organizácie len úkony smerujúce k jej likvidácii. Pri výkone tejto pôsobnosti plní záväzky krajskej organizácie, uplatňuje pohľadávky a prijíma plnenia, zastupuje krajskú organizáciu pred súdmi a inými orgánmi, uzaviera zmiery a dohody o zmene a zániku práv a záväzkov.

10.6 Likvidátor oznámi vstup krajskej organizácie do likvidácie všetkým známym veriteľom.

10.7 Likvidátor zostaví ku dňu vstupu krajskej organizácie do likvidácie likvidačnú účtovnú súvahu a je povinný umožniť do nej nahliadnuť v sídle krajskej organizácie členovi, ktorý o to požiada.

10.8 Ku dňu skončenia likvidácie zostaví likvidátor účtovnú závierku a predloží ju valnému zhromaždeniu na schválenie spolu s konečnou správou o priebehu likvidácie a návrhom na rozdelenie likvidačného zostatku medzi členov. Likvidátor je oprávnený na tento účel zvolať valné zhromaždenie. Ak valné zhromaždenie jednomyseľne neodsúhlasí iný spôsob rozdelenia likvidačného zostatku, rozdelí sa likvidačný zostatok medzi členov krajskej organizácie podľa pomeru členských príspevkov zaplatených členmi za celé obdobie trvania krajskej organizácie.

10.9 Členom krajskej organizácie nemožno poskytnúť plnenie z dôvodov ich nároku na podiel na likvidačnom zostatku skôr, než sú uspokojené nároky všetkých známych veriteľov krajskej organizácie.

10.10 Krajská organizácia zaniká výmazom z registra. Návrh na výmaz krajskej organizácie z registra podáva ministerstvu likvidátor do 30 pracovných dní od skončenia likvidácie. Zánik krajskej organizácie oznámi ministerstvo do 10 pracovných dní odo dňa výmazu z registra štatistickému úradu.

10.11 Na likvidáciu krajskej organizácie sa primerane použijú ustanovenia Obchodného zákonníka.

**Článok 11**

**Záverečné ustanovenia**

11.1 Stanovy nadobúdajú účinnosť dňom ich schválenia ustanovujúcim valným zhromaždením.

11.2 Krajská organizácia vzniká dňom zápisu do Registra krajských a oblastných organizácií cestovného ruchu vedeného ministerstvom.

11.3 Uznesenie zastupiteľstva Bratislavského samosprávneho kraja o súhlase so vznikom krajskej organizácie podľa § 9 ods. 4 písm. a) zákona o podpore cestovného ruchu je neoddeliteľnou prílohou týchto stanov.

V Bratislave dňa .................

**ZAKLADATEĽSKÁ ZMLUVA**

krajskej organizácie cestovného ruchu

**Bratislava Region Tourism**

uzatvorená podľa § 9 zákona č. 91/2010 Z. z. o podpore cestovného ruchu v znení neskorších právnych predpisov

Dolu podpísaní zakladatelia:

1. **Bratislavský samosprávny kraj** zastúpený predsedom Ing. Pavlom Frešom, so sídlom Sabinovská ul. č. 16, 820 05 Bratislava a
2. **Oblastná organizácia cestovného ruchu: Bratislavská organizácia cestovného ruchu(Bratislava Tourist Board)** zastúpená Ing. Michaelou Potočárovou, predsedníčkou predstavenstva, so sídlom: Primaciálne nám.1, 814 99 Bratislava

uzatvárajú dňa ................ túto zmluvu o založení krajskej organizácie cestovného ruchu

**Bratislava Region Tourism**

(ďalej aj „zmluva“)

**Článok 1**

**Úvodné ustanovenia**

1.1 Zmluvné strany podpisom tejto zmluvy prejavujú svoju slobodnú a vážnu vôľu založiť krajskú organizáciu cestovného ruchu s názvom Bratislava Region Tourism (ďalej len „krajská organizácia“) podľa príslušných ustanovení zákona č. 91/2010 Z. z. o podpore cestovného ruchu v znení neskorších právnych predpisov (ďalej aj „zákon o podpore cestovného ruchu“). Sídlom krajskej organizácie bude Sabinovská ul. č. 16, 820 05 Bratislava.

* 1. Krajská organizácia je právnická osoba založená podľa zákona č. 91/2010 Z. z. o podpore cestovného ruchu, ktorá podporuje a vytvára podmienky na rozvoj cestovného ruchu na území Bratislavského samosprávneho kraja a chráni záujmy svojich členov.
  2. Krajská organizácia vzniká dňom zápisu do Registra krajských a oblastných organizácií cestovného ruchu, ktorý spravuje Ministerstvo dopravy, výstavby a regionálneho rozvoja Slovenskej republiky (ďalej aj „ministerstvo“).
  3. K schváleniu založenia krajskej organizácie došlo na jej ustanovujúcom Valnom zhromaždení dňa .......... 2012. Zakladatelia zároveň schválili stanovy, ktoré tvoria prílohu tejto zmluvy.

**Článok 2**

**Účel založenia krajskej organizácie a predmet jej činnosti**

* 1. Členovia krajskej organizácie majú záujem spolupracovať pri koordinácii, podpore a vytváraní podmienok na rozvoj cestovného ruchu na území Bratislavského samosprávneho kraja.
  2. Členovia krajskej organizácie podpisom tejto zmluvy potvrdzujú svoj súhlas so znením stanov krajskej organizácie. Ďalšími členmi krajskej organizácie sa môžu stať za podmienok uvedených v stanovách ďalšie oblastné organizácie cestovného ruchu pôsobiace na území Bratislavského samosprávneho kraja.
  3. Predmetom činnosti krajskej organizácie je :

1. podpora a vytváranie podmienok na rozvoj cestovného ruchu na území Bratislavského samosprávneho kraja,
2. ochrana záujmov členov krajskej organizácie,
3. podpora činnosti členov pri tvorbe a realizácii koncepcie rozvoja cestovného ruchu na území Bratislavského samosprávneho kraja,
4. tvorba a realizácia marketingu a propagácie cestovného ruchu pre svojich členov doma a v zahraničí,
5. presadzovanie spoločných záujmov svojich členov,
6. spolupráca s orgánmi Bratislavského samosprávneho kraja,
7. podpora kultúrneho, spoločenského a športového života a zachovanie prírodného a kultúrneho dedičstva,
8. organizovanie podujatí pre obyvateľov a návštevníkov,
9. poskytovanie poradensko-konzultačných služieb svojim členom,
10. presadzovanie trvalo udržateľného rozvoja cestovného ruchu tak, aby sa chránilo a zachovávalo životné prostredie a rešpektoval sa spôsob života miestneho obyvateľstva a vlastnícke práva,
11. spolupráca pri zostavovaní a realizácii koncepcie rozvoja cestovného ruchu Bratislavského samosprávneho kraja,
12. v spolupráci s orgánmi Bratislavského samosprávneho kraja vypracúvanie a realizácia ročného plánu aktivít krajskej organizácie,
13. vypracúvanie rozpočtu, ktorý schvaľuje valné zhromaždenie,
14. iniciovanie alebo zabezpečovanie tvorby, manažmentu a prezentácie produktov cestovného ruchu,
15. zostavovanie výročnej správy, ktorú zverejňuje na svojich internetových stránkach,
16. zakladanie turisticko-informačných kancelárií a vedenie ich evidencie,
17. reklamná, propagačná a inzertná činnosť,
18. činnosť podnikateľských, organizačných a ekonomických poradcov
19. a sprostredkovateľská činnosť v oblasti služieb

**Článok 3**

**Orgány krajskej organizácie**

* 1. Orgánmi krajskej organizácie sú:

1. valné zhromaždenie,
2. predseda krajskej organizácie,
3. výkonný riaditeľ krajskej organizácie,
   1. Valné zhromaždenie je najvyšší orgán, ktorý tvoria zástupca Bratislavského samosprávneho kraja a zástupcovia oblastných organizácii, ktoré sú členmi krajskej organizácie.
   2. Predseda krajskej organizácie je štatutárnym orgánom krajskej organizácie, zvoláva, pripravuje a riadi schôdze valného zhromaždenia a je oprávnený konať v mene krajskej organizácie vo všetkých veciach a zastupovať jej záujmy, pričom je viazaný uzneseniami valného zhromaždenia. Predsedu krajskej organizácie volí a odvoláva valné zhromaždenie na návrh predsedu Bratislavského samosprávneho kraja..
   3. Za prvého predsedu krajskej organizácie bol zakladajúcimi členmi na ustanovujúcom valnom zhromaždení zvolený zástupca Bratislavského samosprávneho kraja - ..........

......................................................................................................

* 1. V mene krajskej organizácie je oprávnený vo veciach určených stanovami konať aj výkonný riaditeľ krajskej organizácie.
  2. Za prvého výkonného riaditeľa bol zakladajúcimi členmi na ustanovujúcom valnom zhromaždení zvolený ......................................................................

**Článok 4**

**Členské príspevky v prvom roku krajskej organizácie**

4.1 Členovia krajskej organizácie sa dohodli, že pri založení krajskej organizácie zaplatí každý člen členský príspevok v nasledovnej výške:

a) Bratislavský samosprávny kraj – členský príspevok vo výške ........... EUR,

b) Oblastná organizácia cestovného ruchu: Bratislavská organizácia cestovného ruchu (Bratislava Tourist Board) – členský príspevok vo výške ........ EUR,

4.2 Členské príspevky členov v nasledujúcich rokov trvania krajskej organizácie sa budú spravovať príslušnými ustanoveniami stanov.

**Článok** **5**

**Záverečné ustanovenia**

* 1. Táto zmluva bola vyhotovená v piatich (5) rovnopisoch, z čoho po jednom vyhotovení obdrží každý zakladateľ, dve vyhotovenia sú určené pre archív krajskej organizácie a jedno pre ministerstvo.
  2. Zakladatelia po prečítaní znenia zmluvy vyhlasujú, že jej obsahu zhodne porozumeli a že zmluva vyjadruje ich pravú slobodnú vôľu, preto ju na znak súhlasu vlastnoručne podpisujú.

|  |  |  |
| --- | --- | --- |
| V Bratislave dňa ........... 2012 |  | V Bratislave dňa .......... 2012 |
|  |  |  |
| Bratislavský samosprávny kraj  Ing. Pavol Frešo  predseda |  | Oblastná organizácia cestovného ruchu  Bratislavská organizácia cestovného ruchu  Ing. Michala Potočárová  Predsedníčka predstavenstva |
|  |  |  |

**Stanoviská komisií Zastupiteľstva BSK**

**Bod: „Zakladateľskej zmluvy, stanov, orgánov a sídla Krajskej organizácie cestovného ruchu Bratislavského samosprávneho kraja v zmysle Zákona č. 91/2010 Z.z. o podpore cestovného ruchu z 3.marca 2010 v znení neskorších predpisov“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované /**  **Nezapracované** |
| Komisia zdravotníctva a sociálnych vecí | Komisia schválila návrh predloženého materiálu a bez pripomienok ho odporúča na zasadnutie Zastupiteľstva BSK. | Prítomní 5  Za 5  Proti 0  Zdržal 0  Nehlasoval:0 |  |  |
| Komisia európskych záležitostí, regionálnej spolupráce  a cestovného ruchu | Komisia EZ, RS a CR schvaľuje a odporúča Z BSK schváliť Návrh Zakladateľskej zmluvy, stanov, orgánov a sídla Krajskej organizácie cestovného ruchu Bratislavského samosprávneho kraja v zmysle Zákona č. 91/2010 Z.z. v znení navrhovaných uznesení. | Prítomní 6  Za 6  Proti 0  Zdržal 0  Nehlasoval:0 |  |  |
| Komisia kultúry | Komisia kultúry odporúča Z BSK schváliť navrhované uznesenie | Prítomní 7  Za 7  Proti 0  Zdržal 0  Nehlasoval:0 |  |  |
| Finančná komisia | odporúča Z BSK schváliť predložený materiál „Návrh Zakladateľskej zmluvy, stanov, orgánov a sídla Krajskej organizácie cestovného ruchu BSK v zmysle zákona č. 91/2010 Z.z. o podpore cestovného ruchu z 3. marca 2010 v znení neskorších predpisov“ po doplnení stanov:   1. o kontrolný mechanizmus fungovania Krajskej organizácie cestovného ruchu, 2. o odmeňovací poriadok, 3. o podmienku výberu výkonného riaditeľa formou výberového konania | Prítomní 5  Za 3  Proti 1  Zdržal 1  Nehlasoval:0 | A. akceptované  B. neakceptované  C. neakceptované | A. zapracované  B. nezapracované z dôvodu: predložený návrh stanov obsahuje všetky náležitosti podľa § 9 ods. 4 zákona; je vhodnejšie rozšíriť kompetenciu valného zhromaždenia (v bod 6.7 o písm. „ n) schvaľuje odmeňovací poriadok zamestnancov krajskej organizácie“)  C. nezapracované z dôvodu:  podľa § 11a zákona výkonného riaditeľa krajskej organizácie volí a odvoláva valné zhromaždenie na návrh predsedu krajskej organizácie |
| Komisia regionálneho rozvoja, územného plánovania a život. prostredia | Komisia materiál neprerokovala |  |  |  |
| Komisia dopravy | Komisia materiál neprerokovala |  |  |  |
| Komisia školstva, športu a mládeže | Komisia materiál neprerokovala |  |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.