**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 27. januára 2012

**Návrh**

**na schválenie predloženia žiadosti o NFP v rámci výzvy OPBK za účelom realizácie projektu „Revitalizácia národnej kultúrnej pamiatky – Park v Malinove“**

Materiál predkladá: Materiál obsahuje:

JUDr. Ivo Nesrovnal 1. Návrh uznesenia

podpredseda Bratislavského 2. Dôvodovú správu

samosprávneho kraja 3. Prílohy (fotodokumentáciu,

výpis z listu vlastníctva, kópia katastrálnej mapy)

4. Stanoviská komisií

Zodpovedná:

Mgr. Barbora Lukáčová

riaditeľka Odboru stratégie,

územného rozvoja a riadenia projektov

Spracovatelia:

Martin Hakel, BA

vedúci oddelenia stratégie a územného rozvoja

Mgr. Zuzana Hradská Lacková

referentka oddelenia stratégie a územného rozvoja

Bratislava

január 2012

Návrh uznesenia

**UZNESENIE č. ........... / 2012**

zo dňa 27.01.2012

Zastupiteľstvo Bratislavského samosprávneho kraja po prerokovaní materiálu

1. **schvaľuje**

A.1 predloženie žiadosti o NFP v rámci výzvy OPBK (kód výzvy) za účelom realizácie projektu „Revitalizácia národnej kultúrnej pamiatky - Park v Malinove“, ktorého ciele sú v súlade s platným územným plánom BSK a platným Programom hospodárskeho a sociálneho rozvoja BSK na roky 2007 – 2013;

A.2 zabezpečenie realizácie projektu Bratislavským samosprávnym krajom počas celej doby jeho realizácie;

A.3 spolufinancovanie projektu z vlastných zdrojov vo výške minimálne 5% z celkových  oprávnených  výdavkov na projekt stanovených žiadateľom, t.j. vo výške 50 000 EUR,

**B. ukladá**

riaditeľovi Úradu Bratislavského samosprávneho kraja

zabezpečiť vyčlenenie finančných prostriedkov v rozpočte Bratislavského samosprávneho kraja na predfinancovanie aktivít projektu „Revitalizácia národnej kultúrnej pamiatky - Park v Malinove“ v rokoch 2011-2012 vo výške 1 000 000 EUR spolufinancovaného z Európskeho fondu regionálneho rozvoja s povinným spolufinancovaním vo výške minimálne 5%,  t.j. 50 000 EUR.

Termín: 31.03.2012

**D ô v o d o v á s p r á v a**

Predmetom predkladaného návrhu je „Revitalizácia národnej kultúrnej pamiatky – Park v Malinove“, Bratislavská ul. 118, Malinovo, parc. č. 2/1 a 2/4, č. v ÚZPF: 452/2, ktorého spoluvlastníkmi sú Bratislavský samosprávny kraj (2/3) a Obec Malinovo (1/3).

Zdôvodnenie relevantnosti uvedeného návrhu vychádza zo schválených Programových priorít Bratislavského samosprávneho kraja 2009 – 2013 v oblasti podpory kultúry a rozvoja cestovného ruchu (Uznesenie Zastupiteľstva BSK č. 56/2011).

Tento návrh nachádza oporu i v dokumente „Stratégia rozvoja Bratislavského samosprávneho kraja“ (máj 2003) – (str. 61) Strategický cieľ č. 4 – Rozvoj cestovného ruchu a rekreácie, priorita 4.1 Zachovanie a sprístupnenie kultúrneho, historického a prírodného dedičstva pre rozvoj cestovného ruchu, opatrenie: podpora rozvoja kultúrnych aktivít a aktivít voľného času.

Uvedené dokumenty predstavujú strategický a programový rámec fungovania Bratislavského samosprávneho kraja. Avšak vzhľadom k tomu, že predkladaný návrh sa týka revitalizácie národnej kultúrnej pamiatky, jej revitalizácia podlieha dozoru správneho orgánu na ochranu pamiatkového fondu v súlade so zákonom NR SR č. 49/2002 Z. z. o ochrane pamiatkového fondu v znení neskorších predpisov.

Bratislavský samosprávny kraj pripravil a zaslal na vyjadrenie Krajského pamiatkového úradu Bratislava žiadosť o vydanie rozhodnutia k Zámeru obnovy NKP. Uvedená žiadosť bola spracovaná v spolupráci so Strednou odbornou školou záhradníckou G. Čejku v Malinove a obcou Malinovo. KPÚ BA č. BA-11/1386-8/6900/JUR zo dňa 23.11.2011 súhlasil s predloženou žiadosťou pri dodržaní špecifikovaných podmienok. Jednou z podmienok je tiež spracovanie archívneho výskumu parku zameraného na zistenie starších vývojových etáp parku a identifikáciu stavebných objektov v rámci pôvodného parku.

Jedným z najvýraznejších objektov parku je kaštieľ, ktorý stojí na základoch stredovekej pevnosti, postavenej svätojurskými grófmi pravdepodobne v období po roku 1344 a pred rokom 1385. Pevnosť - spomína sa aj ako vodný hrad - s tromi vežami a vodnou priekopou slúžila ako ochrana prechodu cez Malý Dunaj na Žitný ostrov. Pevnosť dal prestavať na kaštieľ arcibiskup Szelepcsényi v 17. storočí. Dokladá to nápis s jeho erbom na vnútornej stene kaplnky, ktorú vstaval do areálu kaštieľa. Po klasicistickej prestavbe v 19. storočí získal kaštieľ súčasnú podobu.

Anglický krajinný park obklopuje kaštieľ zo všetkých strán. Podľa mohutných platanov, dubov, agátov, gledíčií a ďalších vzácnych starých drevín s vysokou historickou hodnotou bol založený pravdepodobne začiatkom 18. storočia.

Plánované budúce využitie pamiatky

Obnovený areál parku bude prístupný verejnosti a zároveň slúžiť ako zázemie pre praktické vyučovanie študentov Strednej odbornej školy záhradníckej G. Čejku v Malinove. Zámerom vlastníkov parku je ponúknuť možnosti pre aktívny oddych a relax všetkým vekovým skupinám návštevníkov samotnej obce Malinovo, ale i Bratislavského samosprávneho kraja. Uvedenému účelu a cieľovým skupinám plánujeme podriadiť všetky aktivity súvisiace s revitalizáciou parku. Pri obnove parku budeme rešpektovať jeho štatút národnej kultúrnej pamiatky. Preto sa aj budúce využitie parku nebude v podstatnej miere líšiť od súčasného. Očakávame však zvýšenie kvality prostredia a rozšírenie možností trávenia voľného času. Revitalizovaný park ponúkne priestor pre šport -ihriská/hracie prvky, relax a vzdelávanie a pod. Pre udržanie vyhovujúceho stavu areálu bude kultúrna pamiatka po odbornej stránke spravovaná Strednou odbornou školou záhradníckou G. Čejku v Malinove. Bezpečnosť a dodržiavanie poriadku zabezpečí správca areálu. Park bude prístupný verejnosti 7 dní v týždni. Návštevné hodiny upresní správca, pričom predpokladáme ich sezónnu úpravu (letný/zimný režim).

**Financovanie revitalizácie NKP**

Financovanie predmetnej NKP bolo o. i. uvedené v materiáli s názvom Prehľad možností získania externých zdrojov financií pre priority BSK 2011/2012 (Uznesenie Zastupiteľstva BSK č. 11/2011).

Po spracovaní projektovej dokumentácie v termíne do konca marca 2012, Bratislavský samosprávny kraj predloží žiadosť o nenávratný finančný príspevok (NFP) v rámci plánovanej výzvy na predkladanie žiadostí o NFP z finančných prostriedkov alokovaných pre Operačný program Bratislavský kraj. Predpokladané spolufinancovanie Bratislavského samosprávneho kraja bude min. 5% z celkových oprávnených výdavkov, čo pri celkovej sume nákladov na revitalizáciu vo výške cca 1 mil. EUR predstavuje min. 50 000 EUR. Predpokladaný investičný zámer bude realizovaný, po výbere dodávateľa požadovaných prác, v období od septembra 2012 do septembra 2013.

**Prílohy:**

1. Fotodokumentácia
2. Výpis z katastra nehnuteľností
3. List vlastníctva

**Popis projektu**

**Názov projektu**: Revitalizácia národnej kultúrnej pamiatky – Park v Malinove

**Aktivity BSK**:

1. Obnova zelene - revitalizácia parku
   1. doplnenie dendrologického prieskumu – vyčíslenie spoločenskej hodnoty drevín určených na výrub podľa zákona č. 543/2002 Z. z. o ochrane prírody a krajiny, v zmysle vyhlášky č. 24/2003 Z. z. a zákona č. 579/2008 Z. z. príloha č. 33
   2. návrh ošetrenia a celkovej revitalizácie zelene
   3. návrh doplnenia stromov a kríkov
   4. návrh obnovy trávnatých plôch okolo chodníkov a podľa potreby (napr. po výrube...)
   5. obnova chodníkov v parku
   6. asanácia starých asfaltových chodníkov
   7. umiestnenie mobiliáru (lavičky, odpadkové koše, altánok a info tabuľa)
   8. sanácia plochy po zbúranej budove
   9. umiestnenie parkoviska (prednostne využiť existujúce spevnené plochy, príp. realizovať zelené parkovisko z prefabrikátov)
2. Dobudovanie detského ihriska a rekonštrukcia ihrísk s multifunkčným využitím
   1. asanácia/likvidácia pôvodnej asfaltovej plochy športovísk a návrh povrchu športovísk
   2. návrh nových spevnených plôch
   3. osvetlenie športovísk a detského ihriska
   4. doplnenie dopadových plôch pod/v okolí existujúcich hracích prvkov detského ihriska tak, aby spĺňali platné bezpečnostné normy
3. Rekonštrukcia oplotenia parku

**Relevantné cieľové skupiny:** návštevníci obce Malinovo a regiónu BSK všetkých vekových kategórií

**Výstup projektu:**

1. Revitalizovaná plocha parku s výmerou cca 13 ha
2. Detské ihrisko doplnené o bezpečnostné prvky, osvetlenie; upravené plochy ihrísk
3. Rekonštruované oplotenie

**Rozpočet projektu:** 1 000 000 EUR; z toho: 850 000 EUR (ERDF), 100 000 EUR (štátny rozpočet), 50 000 EUR (BSK)

**Spolufinancovanie BSK:** 5%, t. j. 50 000 EUR

**Zdroj podpory:** Európsky fond regionálneho rozvoja (ERDF), Operačný program Bratislavský kraj, opatrenie 1.1.2 – Samostatné dopytovo orientované projekty regenerácie sídiel

**Trvanie projektu:** september 2012 – september 2013

**Zodpovedný za prípravu projektu:** Odbor stratégie, územného rozvoja a riadenia projektov